Bratislava 21. apríla (TASR) - Reformou verejnej správy, závermi svojej programovej konferencie a aktuálnymi vnútropolitickými otázkami sa zaoberá Republikové predsedníctvo Strany občianskeho porozumenia (SOP), ktoré začalo rokovať krátko po 10. h v Bratislave.
V prípade reformy verejnej správy by SOP mala prerokovať kompromisný návrh svojho podpredsedu Jána Šimka na vytvorenie 12 vyšších územných celkov a štyroch krajov. O tomto variante rokovali lídri koaličných strán spolu so svojimi expertmi na reformu v stredu 18. apríla a dohodli sa, že ho prerokujú vo svojich straníckych grémiách.
Predsedníctvo sa vráti aj k programovej konferencii SOP, ktorá sa konala 31. marca v Poprade. Jej účastníci sa stotožnili s návrhom na doplnenie názvu subjektu na Stranu občianskeho porozumenia - Nový stred s tým, že moderné sociálno-demokratické až sociálno-liberálne smerovanie bolo od začiatku základom politického aj volebného programu strany. Konferencia potvrdila aj spoluprácu stredových a stredoľavých strán, ktorá sa začala vytvorením spoločného poslaneckého klubu SOP, Liberálnodemokratickej únie a Strany zelených na Slovensku.
Predsedníctvo pravdepodobne nenechá bez povšimnutia ani posledné udalosti v SOP - piatkový odchod poslanca Jirka Malchárka z radov strany, žiadosť 3. kongresu žilinskej okresnej organizácie SOP na zvolanie mimoriadneho republikového kongresu do konca septembra tohto roka či ohlásený zámer predsedu Krajskej organizácie SOP v Košiciach Štefana Vranovského abdikovať na svoju funkciu na júnovom krajskom kongrese v Košiciach.